Nuwe drankwette voorgestelArgieffoto Drankwinkels moet dalk binnekort gratis water en kondome aan klante verskaf, berig EWN. Die departement van handel en nywerheid het vroeër vandeesmaand die Nasionale Dranknorme en -standaarde vir openbare kommentaar gepubliseer. Die departement stel ook voor dat enigiemand, wat meer as 25 liter alkohol aankoop, hul naam, kontakbesonderhede, adres en redes moet verskaf waarom hulle so groot hoeveelheid drank koop. Handelaars sal ook nie toegelaat word om alkohol te verkoop aan enigiemand wat lyk of hulle reeds onder die invloed is nie. McDonald Netshitenze het aan 702/567 CapeTalk gesê dat die publiek hul kommentaar voor 4 Januarie moet indien. Dié sperdatum kan egter moontlik verleng word, het hy gesê. “Dit is nog nie ŉ wetsontwerp nie, dit is norme en standaarde. Ons moet norme en standaarde hê wat toepaslik sal wees vir al nege provinsies,” het Netshitenze gesê. Volgens hom moet sake-eienaars aanspreeklikheid aanvaar. “Drank is baie gevaarlik. Die verantwoordelik moet by jou berus om die probleem te verlig,” het hy aan 702/567 CapeTalk gesê. “Jy moet water aan mense beskikbaar stel, want jy word nie so vinnig dronk as jy water en drank saam verbruik nie.” Hulle wil ook die stryd teen MIV/VIGS aansê deur handelaars te versoek om kondome ook te verskaf. “Wanneer mense opgewonde raak, kan seksuele aktiwiteit plaasvind.” Klik hier om meer te lees. Bron: EWN